15. ΒΑΣΙΛΙΚΟΝ ΔΙΑΤΑΓΜΑ της 2/14 Φεβρ. 1958 Περί αναθέσεως αρμοδιοτήτων εις το παρά τη Προεδρία της Κυβερνήσεως Λογιστικόν Γραφείον. Έχοντες υπ' όψει τας διατάξεις των άρθρ. 4 και 16 του υπ' αριθ. 3769/1957 Ν.Δ/τος «περί λήψεως μέτρων δια την οργάνωσιν του Εξωσχολικού Αθλητισμού», προτάσει του Ημετέρου Προέδρου της Κυβερνήσεως, απεφασίσαμεν και διατάσσομεν : Άρθρον μόνον.-Εις το παρά τη Προεδρία της Κυβερνήσεως Λογιστικόν Γραφείον ανατίθεται η εν γένει εκτέλεσις του προϋπολογισμού των εσόδων και εξόδων της Γενικής Γραμματείας Εξωσχολικού Αθλητισμού. Ειδικώτερον, το παρά τη Προεδρία της Κυβερνήσεως Λογιστικόν Γραφείον μεριμνά δια την έγκαιρον κατάρτισιν και υποβολήν του προϋπολογισμού των εσόδων και εξόδων της Γενικής Γραμματείας, παρακολουθεί την εκτέλεσιν αυτού και εισηγείται εις τον Γενικόν Γραμματέα τας αποφάσεις εγκρίσεως δαπανών εις βάρος των αναγεγραμμένων πιστώσεων και τον τρόπον της πραγματοποιήσεως αυτών, ευθυνόμενον δια την νομιμότητα της διατασσομένης δαπάνης, ελέγχει δε και τους σχετικούς λογαριασμούς καθ' όσον αφορά την πληρότητα των δικαιολογητικών πληρωμής, παρακολουθεί την εφαρμογήν των διατάξεων περί προσωπικού και αποδοχών εν γένει, διαχειρίζεται το πάσης φύσεως αναλώσιμον και μη υλικόν, τα έπιπλα, σκεύη και λοιπά περιουσιακά αντικείμενα της Γενικής Γραμματείας Εξωσχολικού Αθλητισμού, μεριμνά δια την υπογραφήν απάντων των σχετικών εγγράφων και αποφάσεων των αφορώντων οπωσδήποτε δαπάνας εις βάρος των πιστώσεων του προϋπολογισμού των εξόδων της Γενικής Γραμματείας Εξωσχολικού Αθλητισμού ή έσοδα αυτής ως και δια πάσαν ετέραν σχετικήν προς τ' ανωτέρω εργασίαν. Διατάκτης επί των εγγραφομένων εν τω προϋπολογισμώ των εξόδων της Γενικής Γραμματείας πιστώσεων εν γένει ορίζεται ο Γενικός Γραμματεύς Εξωσχολικού Αθλητισμού. Ο Πρόεδρος του Ημετέρου Υπουργικού Συμβουλίου θέλει δημοσιεύσει και εκτελέσει το παρόν Δ/μα. 